# Convenció del Metre

La Convenció del Metre (Convention du Mètre) és un tractat internacional signat el 20 de maig del 1875 a París per 17 estats amb el propòsit d'establir una autoritat mundial en el camp de la metrologia. Aquest tractat va substituir la Comissió internacional del metre que havia funcionat des del 1870.
Per portar a terme els propòsits fundacionals es van crear tres organismes, la Conferència General de Pesos i Mesures, el Comitè Internacional de Pesos i Mesures i l'Oficina Internacional de Pesos i Mesures. La Convenció delega en aquests organismes l'autoritat per actuar en el domini de la metrologia assegurant una harmonització de la definició de les diferents unitats de mesura. Els treballs d'aquests organismes va portar a la creació del Sistema Internacional d'Unitats (SI).
* La Conferència General de Pesos i Mesures és formada pels delegats dels estats membres de la Convenció del Metre. Es reuneix cada quatre anys a París, la 22$^a$ CGPM es va fer en novembre del 2018.
* El Comitè Internacional de Pesos i Mesures està compost per 18 persones, corresponents a diferents estats membres de la Convenció del Metre. La seva funció és la de promoure la utilització d'unitats de mesura uniformes i, en aquest sentit, sotmetre projectes de resolució a la Conferència General de Pesos i Mesures. Es recolza sobre els treballs de diferents comitès consultius.
* L'Oficina Internacional de Pesos i Mesures, amb seu a Sèvres, és sota la vigilància del Comitè Internacional de Pesos i Mesures i la seva tasca consisteix a conservar els prototips internacionals dels patrons de mesura i la comparació i el calibratge dels prototips dels diferents països amb els internacionals.
La Convenció del Metre va ser modificada el 1921. A 1 de gener del 2007 era formada per 51 estats membres i 22 estats associats a la conferència general.

## Estats membres de la Convenció del Metre

| Estats membres Alemanya Argentina Austràlia Austria Bèlgica Brasil Bulgària Camerun Canadà Corea del Nord Corea del Sud Dinamarca Dominica Egipte Eslovàquia Espanya Estats Units | Estats membres França Finlàndia Gran Bretanya Grècia Països Baixos Hongria Índia Indonèsia Iran Irlanda Israel Itàlia Japó Malàisia Mèxic Noruega Nova Zelanda | Estats membres Pakistan Polònia Portugal Romania Rússia Sèrbia Singapur Sud-àfrica Suècia Suïssa República Txeca Tailàndia Turquia Uruguai Veneçuela Xile Xina |

## Estats associats a la Conferència General de Pesos i Mesures

| Estats associats Belarús Comunitat del Carib (CARICOM) Costa Rica Croàcia Cuba Equador Eslovènia Estònia Filipines Hong Kong (Xina) Jamaica | Estats associats Kazakhstan Kenya Letònia Lituània Macedònia del Nord Malta Panamà República de Moldàvia Taiwan Ucraïna Vietnam |

## Referències

* ↑ «Brief history of the SI». BIPM. [Consulta: 29 octubre 2010].
* ↑ «BIPM - history». [Consulta: 27 abril 2018].
* ↑ «26th meeting of the CGPM: 13-16 November 2018» (en anglès). [Consulta: 28 desembre 2020].
* ↑ Salisbury, Frank B. Units, Symbols, and Terminology for Plant Physiology (en anglès). Oxford University Press, 1996, p. 3. ISBN 0195344685.

## Enllaços externs

* (francès) Convenció del metre
* (francès) Text de la convenció
* (anglès) Organigrama de la cadena de responsabilitat sota la Convenció del Metre Arxivat 2008-05-17 a Wayback Machine.
* (francès) Llista oficial dels estats membres i associats